再和
作者：王之望
朝代：宋

paragraphs: 年將六秩諸衰具，漏盡鐘鳴行不住。
一身許國銖兩輕，萬里携家斗升赴。
五羊大夫習勞苦，三鱣先生嗟晚暮。
分爲一世數奇人，踏遍九州多半路。
早歲嘗爲梁甫吟，中途已失邯鄲步。
窮通有命常自樂，幽顯無慚方不懼。
每讀商書戒十愆，不憂漢法干三互。
奔走頻驚使節光，叨逾敢歎儒冠誤。
車下奪牛任客疑，水中見蟹從人怒。
怨恩肯效兒女語，正直猶希鬼神護。
平生事業在方冊，將老精神弊泉布。
九重德意日邊遠，十萬師徒關外聚。
不令聖澤皆下霑，寧免吾皇尚西顧。
上爲朝廷廣霖雨，下令郡邑清蒙霧。
乘軺無術漫觀風，分陝維賢倚行露。
青天雲霧昔曾披，綠水芙蓉今密附。
郊坰小隊連後乘，燕寢清香同妙炷。
鳥雀難偕鴻鵠飛，駑駘暫逐驊騮騖。
自憐落落王平子，遇此汪汪黄叔度。
但憂溫詔趣公歸，蔭宇不容孤迹寓。